
Θέμα:      Αγορά ελεγκτικού μηχανογραφικού προγράμματος
Εισαγωγή

Η διασφάλιση της ποιότητας του ελεγκτικού έργου αποτελεί βασικό στόχο και δέσμευση του Εποπτικού Συμβουλίου. Με προγενέστερη ανακοίνωση μας (ΑΠ 2302/10.9.2009) είχαμε επισημάνει τους άξονες στους οποίους βασίζεται η προσπάθεια για την περαιτέρω αναβάθμιση του ελεγκτικού έργου.


Στα πλαίσια της καθιέρωσης του ποιοτικού ελέγχου από την Ε.Λ.Τ.Ε. αλλά και από το ΣΟΕΛ με την δημιουργία Επιτροπών Ποιοτικού Ελέγχου και για την δική σας διευκόλυνση απεστάλη το Διεθνές Πρότυπο Διασφάλισης  Ποιότητας (ISQC) 1 ως μία πρώτη προσέγγιση των θεμάτων που θα απασχολήσουν όλους τους ελεγκτές στο νέο περιβάλλον ποιοτικού ελέγχου. Ήδη έχουν συνταχθεί και βρίσκονται σε διαβούλευση τόσο το πλαίσιο αρχών και κανόνων όσο και ο κανονισμός ποιοτικού ελέγχου που στην τελική τους μορφή θα υιοθετηθούν από το ΣΟΕΛ.


Το Εποπτικό Συμβούλιο εκτιμά πως η υιοθέτηση και εφαρμογή κανονισμών ποιοτικού ελέγχου από μόνη της δεν διασφαλίζει την ποιότητα του ελεγκτικού έργου, αλλά απαιτούνται εκτός των άλλων, συνεχής εκπαίδευση και παροχή χρήσιμων ελεγκτικών εργαλείων. 


Όσον αφορά στην εκπαίδευση με πρόσφατη ανακοίνωση (ΑΠ 2446/29.9.2009) γνωστοποιήσαμε την διοργάνωση εκπαιδευτικών σεμιναρίων για τα Διεθνή Πρότυπα Ελέγχου (Δ.Π.Ε.) και δρομολογούμε επιμορφωτικές εκδηλώσεις για άλλα επίκαιρα θέματα.

Ελεγκτικό Πρόγραμμα


Από πρόσφατη έρευνά μας προέκυψε ότι η υιοθέτηση των Δ.Π.Ε. από την ελληνική νομοθεσία ανέδειξε την ανάγκη χρήσης ηλεκτρονικών ελεγκτικών προγραμμάτων, συμβατών με αυτά, τα οποία να βοηθούν, να αναβαθμίζουν και να διασφαλίζουν την ποιότητα του ελεγκτικού έργου.   


Το Εποπτικό Συμβούλιο του ΣΟΕΛ οργάνωσε ομάδα εργασίας με σκοπό την εύρεση ελεγκτικού μηχανογραφικού προγράμματος κατάλληλου για τις ανάγκες των ελεγκτικών εταιρειών. Μετά από έρευνα αγοράς, επιλέχθηκε το λογισμικό με την ονομασία CCH Audit Automation, της Αγγλικής εταιρείας CCH SOFTWARE. 

Ενδεικτικά τα  βασικά χαρακτηριστικά  του λογισμικού αυτού είναι:

· Αυτοματοποίηση της διαδικασίας διενέργειας λογιστικού ελέγχου από την αποδοχή έως την ολοκλήρωση του ελέγχου. Εργασία χωρίς χαρτιά σε όλη τη διαδικασία του ελέγχου.

· Δημιουργία κατάλληλου προγράμματος λογιστικού ελέγχου για κάθε πελάτη, προσαρμογή και εξατομίκευση εγγράφων για κάλυψη των ιδιαιτεροτήτων μεμονωμένων πελατών και στη συνέχεια αποθήκευση των αλλαγών αυτών για μελλοντική χρήση.

· Μείωση σφαλμάτων, παραλείψεων. Κανένα βήμα της διαδικασίας δεν μπορεί να ολοκληρωθεί αν δεν έχουν απαντηθεί και επισκοπηθεί όλα τα ερωτήματα και οι επισημάνσεις.

· Πλαίσιο εργασίας και αξιολόγηση κινδύνων με τρόπο συμβατό με τα Διεθνή Πρότυπα Ελέγχου.

· Πλήρη ερωτηματολόγια και προγράμματα επί της οθόνης, με προσθήκη φύλλων εργασίας, σχολίων και σημειώσεων, όταν χρειάζεται, καθώς και αναγνώριση και καταγραφή κινδύνων σε κάθε στάδιο της διαδικασίας.

· Ταυτόχρονη χρήση του προγράμματος πάνω στον ίδιο πελάτη από οποιοδήποτε αριθμό ελεγκτών. 

· Περισσότερα στην ιστοσελίδα :
      http://www.cch.co.uk/softwareproducts/aa_over.htm 

      (πιέστε control και κάντε κλικ για να συνδεθείτε)


Το κόστος αγοράς του λογισμικού θα ανέλθει σε € 136 ανά άδεια χρήσης, το δε κόστος της ετήσιας συνδρομής αρχικά θα ανέλθει σε € 78 ανά άδεια χρήσης με προοπτική μείωσής σε επόμενες χρήσεις έως και 50%. Οι τιμές αυτές είναι ιδιαίτερα χαμηλές και αυτό προκύπτει από τη σύγκριση με τις τιμές που διατίθενται στην αγορά  διάφορα λογισμικά (π.χ. λογιστικά πακέτα, εφαρμογές γραφείου, antivirus, κ.α.).

Για λόγους οικονομίας κλίμακας, ενιαίου προγραμματισμού, προσαρμογής και παραμετροποίησης η αγορά του λογισμικού, η εκπαίδευση και οι σχετικές ενέργειες και διαδικασίες, μέχρι την εφαρμογή και λειτουργία του, θα υλοποιηθούν μέσω του ΣΟΕΛ.

Ενέργειες-Διαδικασίες  για υλοποίηση

Με στόχο την γρήγορη υλοποίηση των παραπάνω, το Εποπτικό Συμβούλιο έχει αποφασίσει:

· Άμεση έναρξη πιλοτικής λειτουργίας και εφαρμογής του λογισμικού με καταληκτικό χρονικό ορίζοντα τον Αύγουστο του 2010. Η πιλοτική λειτουργία θα γίνει με 20 έως 30 χρήστες οι οποίοι θα προέρχονται από όσες ελεγκτικές εταιρίες δηλώσουν άμεσα ότι θα χρησιμοποιήσουν το πρόγραμμα.

· Οι χρήστες της πιλοτικής εφαρμογής θα εκπαιδευτούν στην χρήση και εκμάθηση του λογισμικού, ώστε στη συνέχεια να καταστούν οι ίδιοι «εκπαιδευτές» στους επόμενους χρήστες.

· Έως τον Μάιο του 2010 οι «εκπαιδευτές» θα κάνουν προτάσεις για βελτιώσεις και προσαρμογές στο λογισμικό.

· Θα γίνει σύντομα μετάφραση του λογισμικού στα Ελληνικά, ώστε να δοθεί στον προμηθευτή έγκαιρα, με σκοπό από τον Οκτώβριο του 2010 να υπάρχει και η Ελληνική έκδοση του λογισμικού.

· Οι ελεγκτικές εταιρίες θα μπορούν να λειτουργήσουν πλήρως την προσαρμοσμένη εφαρμογή από την επόμενη ελεγκτική περίοδο (Οκτ. 2010). Όσες όμως θελήσουν μπορούν να ξεκινήσουν και από την τρέχουσα ελεγκτική περίοδο, όπου στην πορεία θα ενσωματώνουν και τις αλλαγές-τροποποιήσεις που θα κάνει  ο προμηθευτής στο λογισμικό.

· Στο ΣΟΕΛ θα λειτουργήσει ομάδα-επιτροπή από επιλεγμένους «εκπαιδευτές». Σκοπός της η αξιολόγηση των προτάσεων για βελτιώσεις και προσαρμογές, η επικοινωνία με τον προμηθευτή και γενικότερα η λειτουργία της ως συνδετικός κρίκος μεταξύ ΣΟΕΛ και προμηθευτή.

· Το Επιστημονικό Συμβούλιο του ΣΟΕΛ θα εξετάσει την υπάρχουσα μεθοδολογία του λογισμικού και θα συζητηθούν οι τυχόν αλλαγές, προσθήκες, κλπ


Οι ενδιαφερόμενες ελεγκτικές εταιρίες θα πρέπει να δηλώσουν στο ΣΟΕΛ έως 9 Νοεμβρίου 2009 και με ηλεκτρονική αποστολή του συνημμένου εντύπου :

i)  Πόσες άδειες χρήσης θα αποκτήσουν στην πρώτη πλήρη εφαρμογή (Οκτ. 2010).
ii) Τα πρόσωπα που θα συμμετάσχουν στην πιλοτική εφαρμογή τα οποία θα πρέπει να γνωρίζουν καλά την Αγγλική γλώσσα, να έχουν ευχέρεια στην χρήση μηχανογραφικών εφαρμογών και να είναι γνώστες των ΔΠE.


Θα πρέπει να σημειωθεί ότι οι προαναφερόμενες πρωτοβουλίες του Εποπτικού Συμβουλίου αποσκοπούν στην παροχή βοήθειας προς τους συναδέλφους οι οποίοι δεν έχουν εύκολη πρόσβαση στην σύγχρονη τεχνολογία και αναμένεται ότι το επιλεχθέν πρόγραμμα θα τύχει ευρείας αποδοχής.

 Ορκωτός Ελεγκτής Λογιστής

Συνημμ: 1
Κοινοποίηση:
· Γραμματεία Σ.Ο.Ε.Λ.
· Λογιστήριο Σ.Ο.Ε.Λ.

· Υπηρεσία Μητρώου Σ.Ο.Ε.Λ.

· www.soel.gr 
Αθήνα………………………2009

Προς το Σ.Ο.Ε.Λ.

Ο υπογεγραμμένος, …………………………………………., ως εκπρόσωπος της Ελεγκτικής Εταιρείας…………………………………………. …………………………………………………………. δηλώνω ότι θα αποκτήσουμε στην πρώτη πλήρη εφαρμογή ………………..άδειες χρήσης . 

Τα πρόσωπα που προτείνουμε να συμμετάσχουν στην πιλοτική εφαρμογή, τα οποία γνωρίζουν καλά την Αγγλική γλώσσα και έχουν ευχέρεια στην χρήση μηχανογραφικών εφαρμογών και είναι γνώστες των Διεθνών Προτύπων Ελέγχου, είναι τα εξής : 

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

…………………………………………………………….  

Ο/Η δηλών-ουσα

………………………………………

